Kodi
Kodi (anksčiau XBMC Media Center, Xbox Media Center) – nemokamas įvairioms platformoms skirtas multimedijos grotuvas, HTPC atviro kodo programinė įranga. Grafinė sąsaja leidžia lengvai valdyti vaizdo įrašus, nuotraukas ir muziką iš standžiojo bei optinių (CD, DVD, Blu-ray) diskų, vietinio tinklo ar interneto, naudojant nuotolinį pultą. Projektą vykdo pelno nesiekiantis technologijų konsorciumas „XBMC Foundation“. Populiari alternatyva „Microsoft“ Windows Media Center ar „Apple“ Front Row namų kino sistemoms. Viena pagrindinių XBMC savybių – prisitaikymas prie individualaus vartotojo poreikių. Plati teminių išvaizdų ir papildinių įvairovė, leidžianti nusistatyti norimą temą bei pasinaudoti interneto paslaugomis, kaip kad YouTube, Grooveshark ar Pandora radijo stotimi. Iš pradžių XBMC buvo projektuotas kaip multimedijos centro aplikacija pirmos kartos Xbox video žaidimų konsolei. Tačiau dabar palaiko ir Linux, Mac OS X (Snow Leopard, Leopard, Tiger), Apple TV, Apple iOS ir Microsoft Windows operacines sistemas.